Jehan, duc de Bourgoingne, conte de Nevers et baron de Donzy. Savoir faisons à tous présens et advenir, nous avoir fait veoir par aucuns des gens de nostre Conseil certaines lettres faictes et scellées en las de soye et cire vert de monseigneur le roi Jean, desquelles la teneur s’ensuit: § Johannes, Dei gratia Francorum rex, etc. (Voir n° CXCV.) § Lesquelles lettres dessus transcriptes et tout le contenu en ycelles ayons agréables. Nous, à l’umble supplicacion de noz bien amez les habitans de notre rue de Chamont du dit Chastillon sur Seine, nommez esdites lettres, avons loé, gréé, ratiffié et approuvé, loons, gréons, ratiffions et approuvons, et par la teneur de ces présentes lettres, de grâce especial se mestier est, confermons sy et en tant qu’ilz en ont usé le temps passé. Et que ce soit ferme chose et estable à tousjours nous avons fait mettre notre scel à ces présentes lettres, duquel nous usions avant le trespas de notre très redoubté seigneur et père, cui Dieu absoille, sauf en autres choses notre droit et l’autruy en toutes. Donné en notre dite ville de Chastillon sur Seine, le huitiesme jour du mois de janvier l’an de grâce mil CCCC et quatre. § Par monseigneur le Duc, J. DE SAULS.